**Y CYNGOR DYSGU DIGIDOL CENEDLAETHOL**

**10:30 I 15:00 DYDD MAWRTH 10 MAWRTH 2015**

**THE DUKE OF WELLINGTON, Y BONTFAEN**

|  |  |  |
| --- | --- | --- |
| **Yn bresennol** | | **Ymddiheuriadau** |
| Janet Hayward (JH) [Cadeirydd] | Janice Lane (JL) | Angharad Roberts (AR) |
| Iain Tweedale (IT) | Jessica Jones (JJ) | Chris Britten (CB) |
| Ty Golding (TG) |  | Darren Long (DL) |
| Geoff Elliott (GE) | **LLYWODRAETH CYMRU** | Gareth Dacey (GD) |
| Dilwyn Owen (DO) | Lindsay Harvey (LH) | Mark Jones (MJ) |
| Catherine Kucia (CK) | Chris Owen (CO) | Mathew Jones (MRJ) |
| Simon Billington (SBi) | Chris Roderick (CR) | Robin Williams (RW) |
| Huw Marshall (HM) | Jenny Gambling (JG) | Simon Brown (SBr) |
| Sian Thomas (ST) |  | Tom Crick (TC) |

1. **Croeso**
   1. Croesawodd JH bawb a oedd yn bresennol a rhoddodd CR ymddiheuriadau ar ran y rhai nad oeddent yn gallu bod yno.
2. **Trosolwg o'r Rhaglen Dysgu yn y Gymru Ddigidol - Chris Owen**

**Cysylltedd y Rhaglen Dysgu yn y Gymru Digidol**

* 1. Rhoddodd CO ddiweddariad ar y Grant Dysgu yn y Gymru Digidol. Rhagwelir y bydd y gwaith o gyflwyno'r rhaglen i 107 o ysgolion yn parhau yn ystod blwyddyn ariannol 2014-16 a bod 50 o ysgolion sy'n weddill lle y bydd yn costio mwy o lawer nag arfer i'w chyflwyno, o gofio eu lleoliad neu gymhlethdodau/amgylchiadau eraill.
  2. Mae Tîm y Rhaglen Dysgu yn y Gymru Digidol yn aros am ymrwymiad gan awdurdodau lleol ar hyn o bryd y bydd yr ysgolion hyn yn parhau i fod ar agor yn y dyfodol agos, er mwyn sicrhau gwerth am arian, o gofio'r buddsoddiad sylweddol.
  3. Pan fydd yr ymrwymiad hwn wedi dod i law, rhoddir cyngor i'r Gweinidog gydag opsiynau ar ddefnyddio atebion mwy costeffeithiol na band eang ffeibr.

**Defnyddio Hwb**

* 1. Rhoddodd CO ddiweddariad ar ffigurau defnyddio Hwb a welodd gynnydd sylweddol ym mis Chwefror (cynnydd o 270,000 yn nifer y trawiadau i 733,814). Gellid priodoli hyn i ddiddordeb yn rhaglen Canolfannau Rhagoriaeth Hwb.

**Cymuned/Rhwydweithiau Hwb**

* 1. Tynnodd CO sylw at y cynllun ar gyfer yr adnoddau creu cynnwys newydd. Cyn bo hir, bydd yn bosibl i athrawon lanlwytho unrhyw adnoddau digidol y maent wedi eu creu, er mwyn i athrawon eraill eu defnyddio fel rhan o wersi mewn ardal Cymuned Hwb.
  2. Pan fydd athrawon yn cofrestru i fod yn rhan o Gymuned Hwb, bydd gofyn iddynt gytuno ar gytundeb trwydded defnyddiwr, gan gadarnhau y byddant yn llwyr gyfrifol am unrhyw gynnwys y byddant yn ei lanlwytho.
  3. Cwestiynodd IT fater hawlfraint o ran yr adnoddau a lanlwythir. Dywedodd CO y caiff athrawon eu hannog i gyrchu deunydd heb hawlfraint drwy Google Safe Search.
  4. Disgwylir i elfen gymunedol y llwyfan gael lansiad anffurfiol ar ddiwedd mis Mawrth/dechrau mis Ebrill, gyda lansiad ar raddfa lawn yn y Digwyddiad Dysgu Digidol Cenedlaethol (NDLE) ar 24 Mehefin.
  5. Gall rhestrau chwarae yn cynnwys adnoddau gael eu datblygu hefyd a'u cyhoeddi yn yr un ffordd ag y gwneir ar gyfer adnoddau unigol, a gallant gynnwys cwestiynau i brofi dealltwriaeth disgyblion o'r pwnc. Mae ap iOS ac Android wrthi'n cael ei ddatblygu
  6. Cadarnhaodd CO hefyd y caiff pob elfen newydd ei chyflwyno o'r llwyfan ei chynnwys yn y sesiynau hyfforddi ar gyfer Arweinwyr Digidol.
  7. Disgwylir i Rwydweithiau Hwb gael eu rhyddhau i Gymuned Hwb erbyn y Pasg. Bydd y gweithrediad hwn yn galluogi defnyddwyr sydd â diddordeb mewn pwnc penodol ar gyfnod allweddol penodol (e.e. Celf yn CA3) i rannu a chydweithio drwy gyfrwng y llwyfan a sefydlu Cymuned Dysgu Proffesiynol. Bydd perchennog gwreiddiol y grŵp yn rheoli'r modd y caiff hyn ei rhedeg, ar y cyd â thelerau a chanllawiau'r rhwydwaith.

**Man Cydweithredu y Cyngor Dysgu Digidol Cenedlaethol**

* 1. Fel y gofynnwyd yn y cyfarfod diwethaf, mae CO wedi trefnu i Aelodau'r Cyngor gael man cydweithredu ar Hwb drwy gyfrwng Office365. Bydd hyn yn rhoi mynediad at bob un o nodweddion Hwb, ar wahân i safle ysgol Hwb+ ar gyfer yr aelodau hynny nad ydynt yn gweithio mewn ysgol.
  2. Bydd aelodau'r Cyngor sydd eisoes yn gweithio mewn ysgolion yn gallu cyrchu'r man cydweithredu drwy ddefnyddio eu mewngofnod presennol. Ar gyfer pob aelod arall, bydd CR yn darparu manylion mewngofnodi.

**Cam Gweithredu: CR i ddosbarthu manylion mewngofnodi yn ôl yr angen.**

**PISA**

* 1. Mae adnoddau i helpu myfyrwyr i baratoi ar gyfer arholiadau PISA bellach wedi'u cyhoeddi ar Hwb, a chafwyd 10,000 o drawiadau hyd yma. Ar hyn o bryd nid oes dull ar gyfer adrodd yn ffurfiol ar ganlyniadau, ond y gobaith yw y caiff system adrodd ei datblygu'n fuan. Bydd y datblygiad hwn yn caniatáu i ganlyniadau gael eu dadansoddi'n fanylach ar lefel ysgol, awdurdod lleol/consortia ac yn genedlaethol.

**Defnyddio HWB+**

* 1. Cadarnhaodd CO fod 532,071 o gyfrifon wedi cael eu darparu ar gyfer defnyddwyr Hwb+, a bod 721 o ysgolion yn ymwneud â'r llwyfan (mwy na 10 o achosion o fewngofnodi bob mis).
  2. Mae'r llwyfan wedi bod yn ennill momentwm, yn rhannol oherwydd rhaglen Canolfannau Rhagoriaeth Hwb+ a'r gobaith yw y bydd yr argymhellion yn adolygiad Donaldson sy'n ymwneud â Chymhwysedd Digidol yn annog hyd yn oed fwy o ysgolion i ganfod pa adnoddau a buddiannau y gall Hwb a Hwb+ eu darparu.
  3. Mae rhaglenni peilot sy'n cynnwys cyflwyno'r llwyfan i lywodraethwyr ysgol wedi bod ar waith mewn dwy ysgol gydol fis Mawrth. Cafwyd adborth cadarnhaol hyd yma a chaiff hyn ei gyflwyno i lywodraethwyr ym mhob ysgol, ar ôl gwyliau'r Pasg.
  4. Bydd cyflwyno'r llwyfan i rieni yn cael ei ystyried yn awr fel gwasanaeth ychwanegol i'w ddarparu gan Learning Possibilities (LP). Bydd angen i unrhyw ysgolion sydd am gymryd rhan drefnu hyn yn uniongyrchol ag LP.
  5. Bydd y sesiynau hyfforddi Arweinwyr Digidol yn mabwysiadu dull gweithredu newydd yn ystod tymor yr haf. Mae cynllun hyfforddi newydd yn cael ei ddatblygu ar y cyd ag awdurdodau lleol er mwyn sicrhau eu bod yn darparu cymorth mwy penodol ac wedi'i dargedu.
  6. Gofynnodd GE a oedd unrhyw gynlluniau i ehangu cylch gwaith Arweinwyr Digidol Hwb. Dywedodd CO fod Tîm Hwb yn ystyried rhoi cymaint o gymorth â phosibl i ysgolion dros yr ychydig fisoedd nesaf, cyn i gontractau cyfredol yr Arweinwyr Digidol gwreiddiol ddod i ben yr haf hwn.

**Canolfannau Rhagoriaeth Hwb+**

* 1. Dyfarnwyd grantiau Canolfannau Rhagoriaeth Hwb+ i 18 o ysgolion gwerth hyd at £30,000 i'w galluogi i helpu i hyrwyddo Hwb+. Bydd gofyn i bob un ddatblygu hyfforddwr achrededig Hwb+, cyhoeddi arfer da, darparu hyfforddiant i 100 o athrawon o leiaf ym mhob rhan o'u consortia a datblygu cymunedau dysgu proffesiynol.
  2. Pwysleisiodd CO fod y cynigion a gafwyd wedi cael eu barnu ar sail teilyngdod drwy eu cymharu â meini prawf llym er mwyn sicrhau bod y broses yn hollol dryloyw. Yn anffodus, fodd bynnag, ni sgoriodd unrhyw ysgol uwchradd cyfrwng Cymraeg yn ddigon uchel i fod yn llwyddiannus.
  3. Cododd HM bryder ynghylch diffyg ymwneud unrhyw ysgol uwchradd cyfrwng Cymraeg. Dywedodd CO mai'r gobaith oedd y byddai cynigion llwyddiannus yn ymdrin â phob sefyllfa, ond nad oedd hyn yn bosibl yn seiliedig ar y cynigion a gafwyd. Mae Tîm Hwb yn ystyried opsiynau ar hyn o bryd - o bosibl, partneru rhai ysgolion cyfrwng Cymraeg a Saesneg â'i gilydd a chynnig cymorth uniongyrchol drwy'r Arweinwyr Digidol.
  4. Holodd GE ynglŷn â'r ardaloedd o'r wlad lle y cafwyd y nifer lleiaf o gynigion. Cadarnhaodd CO y bydd yr Arweinwyr Digidol yn ymchwilio i hyn ar y cyd ag awdurdodau lleol a chonsortia addysg rhanbarthol.
  5. Cytunodd CO i roi adroddiad cryno ar yr ysgolion llwyddiannus yng nghyfarfod nesaf y Cyngor.

**Cam Gweithredu: CO i roi adroddiad cryno.**

* 1. Rhoddodd DO gipolwg i'r Cyngor ar ei gais am gyllid Canolfannau Rhagoriaeth Hwb+.
     1. Ers dychwelyd i'r ysgol, mae wedi bod yn gynyddol anodd cael yr amser i weithio gydag athrawon i lanlwytho adnoddau i'r llwyfan, ac nid yw wedi bod yn bosibl treulio mwy nag awr neu ddwy ar hyn dros nifer o wythnosau. Felly roedd cais ei ysgol yn seiliedig ar sefyllfaoedd damcaniaethol na allent gael sgôr mor uchel ag ysgolion a oedd yn gallu darparu tystiolaeth o ganlyniadau go iawn.
     2. Awgrymodd JH y gallai hyn gael ei fwydo i mewn i gais Grant Effeithiolrwydd Ysgolion ei ysgol, yn gofyn am gyllid i gefnogi'r gwaith sylfaenol hwn.
  2. Cadarnhaodd CO y bydd y cyllid ar gael ym mis Mawrth er mwyn i'r gwaith gael ei wneud hyd at ddiwedd tymor yr haf. Fodd bynnag, nid oes unrhyw gynlluniau i hyn gael ei ymestyn y tu hwnt i'r flwyddyn academaidd hon.

**Office365**

* 1. Mae llyfrau cyfeiriadau O365 yn y llwyfan yn cael eu datblygu fel y bydd yn haws dod o hyd i ddefnyddwyr. Hefyd, bydd yn bosibl i ysgolion cyn bo hir roi eu henw parth eu hunain ar gyfeiriadau e-bost staff (fel eu bod yn ymddangos fel a\_teacher@a\_school.co.uk yn hytrach na a\_teacher@hwbmail.net)
  2. Mae nifer o grwpiau defnyddwyr ag enwau amhriodol a sefydlwyd gan fyfyrwyr bellach wedi cael eu dileu o'r system. Mae'r nodwedd hon yn cael ei hailgyflunio er mwyn sicrhau mai dim ond staff ysgol fydd yn gallu sefydlu grwpiau newydd.

**e-Ddiogelwch**

* 1. Cadarnhaodd CO fod Diwrnod Defnyddio'r Rhyngrwyd yn Fwy Diogel ar 10 Chwefror yn llwyddiant mawr ac mae cynlluniau eisoes ar y gweill ar gyfer 2016.
  2. Tynnwyd sylw at y ffaith y dylai penaethiaid gymryd mwy o gyfrifoldeb am ddiogelu eu disgyblion ar-lein. Tynnodd JH sylw hefyd at y rôl y mae angen i awdurdodau lleol ei chwarae.
  3. Awgrymodd SBi y dylid rhannu'r adnodd diogelwch 360 gradd yn fodiwlau llai o faint fel nad yw'n ymddangos mor anodd i ysgolion. CO i weithredu ar hyn.

**Technowersylloedd**

* 1. Cadarnhaodd CO fod gwaith ar y gweill i gynnal gweithdai cyfrifiadura i'w cynnal ym mhob ysgol uwchradd yng Nghymru. Cafwyd oedi wrth recriwtio hyfforddwyr felly mae Technowersylloedd ar eu hôl hi ychydig, ond maent yn hyderus y caiff y rhaglen ei chyflwyno erbyn mis Mawrth 2016.

**Gwerthuso Grantiau'r Rhaglen Dysgu yn y Gymru Digidol.**

* 1. Penodwyd ICF International i gynnal gwerthusiad o'r rhaglen, ac mae disgwyl i adroddiad terfynol gael ei gyhoeddi erbyn diwedd mis Rhagfyr 2015. Bydd gwybodaeth bellach yn dilyn yng nghyfarfodydd y Cyngor yn y dyfodol.

**Canllawiau Diogelwch Gwybodaeth i Ysgolion**

* 1. Mae canllawiau ar Ddiogelwch Gwybodaeth wrthi'n cael eu datblygu ar gyfer ysgolion. Bydd hyn yn cynnwys y defnydd diogel o OneDrive, storio data personol a pha wybodaeth ddylai ac na ddylai gael ei storio yn Hwb ac Office365.

**Cam Gweithredu: CO i ddosbarthu canllawiau ar Ddiogelwch Gwybodaeth i aelodau'r Cyngor (drwy safle cydweithredu newydd) cyn eu cyhoeddi.**

1. **Adborth gan Is-Grwpiau**
   1. **Arweinyddiaeth (TG)**
      1. Nid yw'r is-grŵp wedi gallu cyfarfod ers cyfarfod y Cyngor ym mis Ionawr, felly nid oes llawer o gynnydd wedi'i wneud.
      2. GE yn ymchwilio i adnodd gwerthuso newydd i athrawon gan Microsoft.
      3. Mae angen gwneud mwy o ymdrech i ymgysylltu ag uwch arweinwyr mewn ysgolion. Mae'n ymddangos ei bod yn anodd cael uwch aelodau o staff i gymryd rhan mewn digwyddiadau sy'n ymwneud â TG, a bod cydgysylltwyr TGCh yn cael eu dewis i'w mynychu yn eu lle. Pwysleisiwyd y dylid rhoi mwy o flaenoriaeth i ymgysylltu ag uwch arweinwyr.
      4. Awgrymwyd y dylai'r NDLE gael ei lywio tuag at uwch arweinwyr yn hytrach nag athrawon. (Trafodaeth bellach ym mhwynt 4.7).
      5. Dywedodd CK fod casgliad o adnoddau ar gael ar arweinyddiaeth mewn ysgolion, y bydd yr is-grŵp yn ei ystyried ac yn ei drafod cyn y cyfarfod nesaf.
      6. Tynnodd DO sylw hefyd at y ffaith ei bod yn ymddangos bod penaethiaid yn gwahanu eu hunain oddi wrth y cyfrifoldeb am e-Ddiogelwch yn eu hysgolion. Gallai hyn droi'n drychineb a rhaid i benaethiaid gymryd rhan a gweld y potensial ar gyfer canlyniadau cadarnhaol a negyddol a pharatoi yn unol â hynny.
      7. Nododd JL fod cymhwysedd digidol yn brin iawn ar hyn o bryd ymhlith ceidwaid amgueddfeydd a bod angen datblygu sgiliau newydd cyn gynted â phosibl. Ystyrir bod meddu ar sgiliau digidol bellach yr un mor angenrheidiol â sgiliau llythrennedd a rhifedd mewn nifer fawr o feysydd. Mae'r Amgueddfa Genedlaethol wrthi'n datblygu fframwaith i hyfforddi 600 o aelodau staff. Fodd bynnag, nid oes a wnelo hyn â thechnoleg o reidrwydd ond yn hytrach â datblygu'r cymwyseddau gofynnol ymhlith eu staff.
      8. Enwebodd TG MRJ i arwain y grŵp hwn yn y dyfodol.

**Cam Gweithredu: TG i hysbysu MRJ am y newid yn arweinyddiaeth yr is-grŵp.**

* 1. **Datblygu Cynnwys (IT)**
     1. Nododd IT fod y grŵp yn ystyried sut i droi argymhellion neu syniadau da yn gamau gweithredu ar gyfer y Cyngor. Awgrymwyd eu bod yn ymgysylltu â rheolwr cynnwys Tîm Hwb (Catrin Hughes) i adolygu'r dull cyfredol o ymdrin â chynnwys a threfnu i Dîm Comisiynu Llywodraeth Cymru (Ann Evans) adolygu unrhyw waith comisiynu newydd.
     2. Gofynnodd IT pwy sy'n penderfynu pa eitemau newyddion a dogfennau ddylai ymddangos ar y 'carwsél' ar [dudalen flaen Hwb](http://hwb.wales.gov.uk/) ac a fyddai'r grŵp yn gallu awgrymu eitemau i'w hyrwyddo yn y ffordd hon. Dywedodd CO fod hyn yn cael ei reoli gan Dîm Hwb ac y dylid cysylltu â Catrin Hughes.
     3. Awgrymodd IT y dylid cynnal sesiwn mapio chwe misol i drafod blaenoriaethau AdAS a pha gynnwys y gellid ei ddatblygu i gyd-fynd â hyn. Cytunodd CO y byddai hyn yn arbennig o fuddiol ac awgrymodd y dylid cysylltu â Catrin Hughes.
     4. Gofynnodd IT hefyd a fyddai'n bosibl cynnwys botwm ychwanegol ar ochr dde hafan Hwb ar gyfer safleoedd fel BBC Bitesize (ynghyd ag Office365, Just2Easy ac ati). Dywedodd CO fod cyfyngiadau ar yr hyn y gellir ei gynnwys yn y ddewislen honno (a yw'n gwbl ddwyieithog? ac ati) ond y gallai unrhyw awgrymiadau gael eu trafod â Catrin Hughes.

**Cam Gweithredu: Grŵp Datblygu Cynnwys i gyfarfod â Catrin Hughes ac Ann Evans.**

* 1. **e-Ddiogelwch (JJ)**
     1. Mae MJ wedi bod yn cynnal gweithdai i rieni a myfyrwyr ar e-Ddiogelwch - gan gynnwys rhai ysgolion cynradd lleol hefyd.
     2. Mae JJ wedi paratoi a dosbarthu holiadur ar e-Ddiogelwch i ysgolion lleol, colegau AB a phrifysgolion, ond nododd cyfradd ymateb arbennig o isel, gyda rhai yn gwadu nad oes ganddynt unrhyw wybodaeth o gwbl am y pwnc.
     3. Pwysleisiwyd bod angen gwneud mwy o ymdrech i addysgu athrawon, myfyrwyr a rhieni am bwysigrwydd hyn.
     4. Awgrymwyd y dylai aelodau gysylltu ag Andy Wood (Cynghorydd e-Ddiogelwch AdAS).

1. **NDLE 2015**
   1. Cadarnhaodd CO mai'r teitl arfaethedig ar gyfer digwyddiad eleni yw *"Cymhwysedd Digidol:* *Rhannu Arfer Da*”.
   2. Y bwriad yw cael dau brif siaradwr - un ar ddechrau'r dydd ac un ar y diwedd, er mwyn annog pobl i aros am y digwyddiad cyfan. Yn anffodus, ni fydd yr Athro Donaldson ar gael i siarad ar yr Adolygiad o'r Cwricwlwm fel y gobeithid.
   3. Awgrymodd JH yn absenoldeb yr Athro Donaldson, y dylid gwahodd John Furlong i roi prif araith ac y dylai Meilyr Rowlands o Estyn gael ei ystyried hefyd.

**Cam Gweithredu: JH i gysylltu â Meilyr Rowlands.**

* 1. Awgrymwyd nifer o enwau eraill:
     + - Graham Martin;
       - [Richard Parks](http://www.richardparks.co.uk/) - o gofio ei ddefnydd o dechnoleg yn ei heriau a'i alldeithiau);
       - [Lowri Morgan](http://www.lowrimorgan.com/);
       - [Terry Matthews](http://en.wikipedia.org/wiki/Terry_Matthews); a
       - Rob Rowley, Cyfarwyddwr General Dynamics.
  2. Cwestiynodd GE y defnydd o'r term 'cymhwysedd digidol'. Esboniodd LH safbwynt AdAS - mae'r term hwn, y cyfeiriwyd ato yn Adroddiad yr Athro Donaldson bellach wedi disodli'r term 'llythrennedd digidol'.
  3. Dywedodd CO y byddai cynnal digwyddiad tebyg yn y gogledd yn creu her sylweddol, o gofio nad oedd fawr ddim adnoddau staff ar gael ynghyd â chyllidebau cynyddol dynn, ac y byddai ffrydio'r digwyddiad ar-lein yn fwy ymarferol . Fodd bynnag, pe gallai awdurdodau lleol neu Ganolfannau Rhagoriaeth Hwb+ gael eu cynnwys i helpu gydag ail ddigwyddiad yn y gogledd, yna gallai hyn fod yn opsiwn hyfyw.
  4. Cafwyd trafodaeth ar ganolbwyntio ar ddenu aelodau Tîm Arwain Ysgolion i'r digwyddiad, yn hytrach nag athrawon yn unig. Cwestiynodd LJ sut y byddai'r rhain yn cael eu hannog i'w fynychu. Awgrymwyd y gallai hyn gael ei gysylltu ag adolygiad Donaldson, er y byddai angen pwynt gwerthu arall.
  5. Awgrymodd GE nad oedd digon o wobrau wedi'u targedu'n benodol at ddisgyblion. Cadarnhaodd CO na fyddai'n bosibl newid y categorïau ar gyfer digwyddiad eleni, ond y caiff hyn ei ystyried y flwyddyn nesaf pe bai adborth gan randdeiliaid yn ategu'r dull gweithredu hwn.
  6. Tynnodd LH sylw at ddiffyg diddordeb ymhlith y cyfryngau yn y ddau ddigwyddiad diwethaf. Bach iawn, os o gwbl, o gyhoeddusrwydd sydd wedi deillio o unrhyw ffynhonnell arwyddocaol.
  7. Awgrymodd JJ y dylid cysylltu'r digwyddiad â Gŵyl Arloesedd Cymru 2015, a allai roi cryn dipyn o gyhoeddusrwydd am ddim.
  8. Awgrymwyd y gallai sesiwn grŵp gael ei chynnal ar ryw adeg yn ystod y dydd, lle y gallai aelodau o'r Cyngor gymysgu â phenaethiaid neu athrawon allan yn y maes - o bosibl mewn grwpiau yn seiliedig ar themâu'r is-grwpiau.
  9. Awgrymwyd digwyddiad brecwast hefyd wedi'i anelu at uwch dimau arwain mewn ysgolion. Fodd bynnag, nododd LH y byddai hyn yn gwahaniaethu yn erbyn y rhai sy'n teithio o'r gogledd i fynychu'r digwyddiad, a fyddai'n annhebygol o gyrraedd cyn 10am. Cytunodd CO i ymchwilio i hyn er mwyn gweld a fyddai'n ddichonadwy.

**Cam Gweithredu: CO i ymchwilio i'r posibilrwydd o gynnal sesiwn neu sesiynau grŵp ar gyfer NDLE.**

1. **Cyfarfodydd yn y dyfodol**
   1. **Dyddiadau**

|  |  |  |  |
| --- | --- | --- | --- |
| **Dyddiad** | **Lleoliad** | **Notes** |  |
| 9 Gorffennaf 2015 (Iau) | Gwesty Seiont Manor, Eryri |  |  |
| 6 Hydref 2015 (Mawrth) | S4C, Llanisien, Caerdydd |  |  |
| 21 Ionawr 2016 (Iau) | I'w gadarnhau | BETT 2016 |  |
| 15 Mawrth 2016 (Mawrth) | Ysgol Gynradd Cadoxton (i'w gadarnhau) | Bro Morgannwg |  |
| 8 Gorffennaf 2016 (Gwener) | I'w gadarnhau |  |  |

* 1. **Siaradwyr gwadd**
     1. Holodd JH a fyddai aelodau'r Cyngor yn hoffi i siaradwyr gwadd wneud cyfraniad mewn cyfarfodydd yn y dyfodol.
     2. Awgrymodd CO y dylai cynrychiolydd o Microsoft fynychu'r digwyddiad i sôn am y gwasanaethau addysg sydd ar gael gan Microsoft. Pwysleisiwyd na ddylai hyn fod yn gyflwyniad masnachol - ond yn gyfle i hysbysu'r Cyngor am yr hyn a allai gael ei ddarparu am ddim o bosibl.

**Cam Gweithredu: Aelodau'r Cyngor i anfon unrhyw awgrymiadau ar gyfer siaradwyr yn y dyfodol at CR i'w hystyried gan Dîm Hwb.**

1. **Cofnodion y cyfarfod diwethaf (22 Ionawr 2015)**
   1. Gweithredwyd ar bob cam gweithredu o gofnodion y cyfarfod diwethaf a chytunwyd ar gywirdeb y cofnodion.
2. **Unrhyw fater arall**
   1. Hysbysodd LH y Cyngor fod Estyn wedi cysylltu ag ef yn ystod y cyfarfod i gadarnhau na fyddai'n trefnu i uwch gynrychiolydd fynychu'r cyfarfod diogelu a drefnwyd ar gyfer 20 Mawrth.
   2. Gofynnodd y Cyngor am i'w siomedigaeth gael ei chyfleu i Estyn.

**Cyfarfod nesaf: Dydd Iau 9 Gorffennaf:** **Gwesty Seiont Manor, Eryri**

**Crynodeb o'r Camau Gweithredu**

|  |  |
| --- | --- |
| **Ref** | **Cam Gweithredu** |
| 2.13 | CR i ddosbarthu manylion mewngofnodi ar gyfer man cydweithredu y Cyngor Dysgu Digidol Cenedlaethol fel y bo angen. |
| 2.25 | CO i roi adroddiad cryno ar ysgolion Canolfannau Rhagoriaeth Hwb+. |
| 2.35 | CO i ddosbarthu canllawiau ar Ddiogelwch Gwybodaeth i aelodau'r Cyngor (drwy safle cydweithredu newydd) cyn eu cyhoeddi. |
| 3.1.8 | TG i hysbysu MRJ am y newid yn arweinyddiaeth yr is-grŵp. |
| 3.2.4 | Grŵp Datblygu Cynnwys i gyfarfod â Catrin Hughes ac Ann Evans. |
| 4.3 | JH i gysylltu â Meilyr Rowlands |
| 4.12 | CO i ymchwilio i'r posibilrwydd o gynnal sesiwn neu sesiynau grŵp ar gyfer NDLE. |
| 5.2.2 | Aelodau'r Cyngor i anfon unrhyw awgrymiadau ar gyfer siaradwyr yn y dyfodol at CR i'w hystyried gan Dîm Hwb. |